[{"text_idx": "#000001", "text": "Wedi'i chynhyrchu gan Theatr Illumine ar y cyd a\u0302 Phartneriaeth Genomeg Cymru a Pharc Geneteg Cymru, mae DEUCE yn ddrama bodlediad a ysgrifennwyd gan y dramodydd o Gaerdydd, Lisa Parry a'i chyfarwyddo gan Zoe\u0308 Waterman, sy'n archwilio cardiomyopathi hypertroffig (HCM). Wedi ei chyfieithu gan Branwen Davies, bydd fersiwn Cymraeg a Saesneg ar gael i'w ffrydio am ddim, er mwyn sicrhau y gall ystod eang o wrandawyr gael profiad o'r cynhyrchiad pwerus hwn sy'n procio'r meddwl."}, {"text_idx": "#000002", "text": "\"Yn dilyn llwyddiant TREMOLO, mae Parc Geneteg Cymru yn falch iawn o fod yn gweithio gyda Theatr Illumine unwaith eto i gefnogi eu cydweithrediad newydd, DEUCE, gyda Phartneriaeth Genomeg Cymru. Mae'r project cyffrous hwn yn dod a\u0302'r celfyddydau a gwyddoniaeth ynghyd fel ffordd o ymgysylltu a\u0302'r cyhoedd ynghylch geneteg a genomeg a'r ro\u0302l bwysig sydd ganddynt ym maes meddygaeth, iechyd ac, yn y pen draw, ym mywydau pobl.\" Dr Rhian Morgan, Parc Geneteg Cymru."}, {"text_idx": "#000003", "text": "Mae'r podlediad hanner awr o hyd yn adrodd hanes Alys, chwaraewr tenis yn ei harddegau sy'n llewygu yn ystod rownd derfynol Pencampwriaeth Iau y Merched yn Wimbledon. Wrth i swyddogion cymorth cyntaf sylweddoli ei bod hi'n profi ataliad ar y galon, mae hi'n cael ei rhuthro i'r ysbyty, lle mae hi'n gorwedd mewn coma. Yma, caiff ymweliad gan ei diweddar dad, Daf, sy'n gyn-chwaraewr tenis proffesiynol y mae Alys yn gobeithio ei efelychu."}, {"text_idx": "#000004", "text": "Mae'r byd fel y mae Alys yn ei adnabod yn cael ei droi wyneb i waered pan fydd meddygon yn rhoi diagnosis iddi o cardiomyopathi hypertroffig (HCM); cyflwr lle mae wal cyhyrau'r galon yn dod yn fwy trwchus ac mae pwmpio gwaed o gwmpas y corff yn dasg anoddach. Gydag athletwyr proffesiynol enwog fel y pe\u0302l-droediwr Fabrice Muamba a'r chwaraewyr pe\u0302l-fasged Hank Gathers a Will Kimble yn adnabyddus am gael diagnosis, mae'r cyflwr wedi ymddangos yn aml mewn penawdau yn y byd go iawn oherwydd ei effaith bosibl. Nid yn unig y mae Alys yn deall y gallai ei diagnosis olygu diwedd ei gyrfa ei hun, mae hi hefyd sylweddoli y gallai'r cyflwr hwn a etifeddodd, a achoswyd gan nam yn ei genom, fod wedi achosi marwolaeth anesboniadwy ei thad."}, {"text_idx": "#000010", "text": "Yr actor a'r cyfarwyddwr theatr Daniel Lloyd fydd yn chwarae rhan Daf. Mae gwaith Daniel yn cynnwys nifer o gynyrchiadau ar gyfer Theatr Clwyd ac mae hefyd yn rhan o Wet Look 4 Stories sydd ar y gweill ar gyfer Blacklight/Channel 4. Ar hyn o bryd mae'n ymddangos yng nghyfres 4 o Brassic SKY ONE ac yn chwarae rhan Mered yn ffilm newydd Roger William, Y Sw\u0302n ar gyfer S4C, wedi'i chyfarwyddo gan Lee Haven Jones."}, {"text_idx": "#000011", "text": "Meddai Daniel \"Dwi wrth fy modd yn cael chwarae rhan Daf yn Deuce. I mi, mae'n ddrama hynod ddiddorol am gost boenus gosod uchelgais a llwyddiant uwchlaw popeth mewn bywyd - hyd yn oed ar draul ein hiechyd. Rhywbeth y gall cymaint ohonom uniaethu ag ef. Mae'n drafodaeth o'r galon rhwng tad a merch; y ddau yn cael eu gorfodi i wynebu eu marwoldeb eu hunain, eu dewisiadau a'u blaenoriaethau, eu perthynas, eu nodweddion cyffredin - da a drwg, a'u gofidiau. Beth fydden ni'n ei ddweud wrth y rhai rydyn ni wedi eu caru a'u colli? Mae'n her fawr i fynd i'r afael a\u0302 ro\u0302l fel hyn ac rydw i mor falch ei fod ar gael i gynulleidfaoedd ei fwynhau yn Gymraeg ac yn Saesneg.\""}, {"text_idx": "#000014", "text": "Caiff DEUCE ei recordio yn Hoot Studios a'i olygu gan Rhys Young. Bydd y podlediad yn cael ei ryddhau ym mis Mai eleni a bydd ar gael i wrando arno a'i lawrlwytho drwy sawl platfform gan gynnwys Apple, Spotify ac Anchor yn ogystal a\u0302 GPW, WGP a gwefan Theatr Illumine."}]